ไฟแนนซ์ทูเดย์
...ปีใหม่ที่ผ่านมา กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เดินสายสวัสดีอดีตผู้อำนวยการ สศค. ทั้ง สาธิต รังคสิริ ที่ตอนนี้นั่งเป็นผู้ตรวจคลัง หรือจะเกษียณไปแล้วทั้ง ศุภรัตน์ ควัฒน์กุล ที่นั่งทำงานอยู่ภาคเอกชน และสถิตย์ ลิ่มพงศ์พันธุ์ ตอนนี้เป็นประธานตลาดหลักทรัพย์แห่งประเทศไทย
15 ม.ค. 2558

...ปีใหม่ที่ผ่านมา กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เดินสายสวัสดีอดีตผู้อำนวยการ สศค. ทั้ง สาธิต รังคสิริ ที่ตอนนี้นั่งเป็นผู้ตรวจคลัง หรือจะเกษียณไปแล้วทั้ง ศุภรัตน์ ควัฒน์กุล ที่นั่งทำงานอยู่ภาคเอกชน และสถิตย์ ลิ่มพงศ์พันธุ์ ตอนนี้เป็นประธานตลาดหลักทรัพย์แห่งประเทศไทย
...สำหรับ สาธิต ที่ตอนนี้เป็นผู้ตรวจ หลังจากก่อนหน้านี้เป็นอธิบดีกรมสรรพากร ได้รับความไว้วางใจจากทีมงานของ สมหมาย ภาษี รมว.คลัง อย่างมาก จนมีความพยายามจะดันกลับไปให้นั่งในตำแหน่งเก่าอีกครั้ง เพื่อแก้วิกฤตการเก็บภาษีของกรมสรรพากร ที่อาการต่ำกว่าเป้ามาหลายปีติด
...เริ่มต้นปีใหม่ สมชัยสัจจพงษ์ อธิบดีกรมศุลกากร พร้อมคณะ เดินทางตรวจเยี่ยมและติดตามการดำเนินงานสำนักงานศุลกากรท่าเรือแหลมฉบัง สำนักงานตรวจสินค้าลาดกระบัง ทันที เพราะเป็นส่วนหนึ่งของมาตรการขันนอตด่านทั่วประเทศ เพื่อให้การเก็บภาษีตั้งแต่เดือนนี้ไปจนถึงสิ้นปีงบประมาณ 2558 ต้องเกินเป้าทุกเดือน
...แม้ว่า ม.ร.ว.ปรีดิยาธร เทวกุล รองนายกรัฐมนตรี จะนั่งเป็นประธานการประชุมคณะกรรมการนโยบายการให้เอกชนร่วมลงทุนในกิจการของรัฐ หรือ PPP ครั้งแรก โดยมี สมหมาย ภาษี รมว.คลัง รังสรรค์ ศรีวรศาสตร์ ปลัดคลัง และกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) นั่งเป็นกรรมการและเลขาฯ แต่คาดว่ากว่าจะให้เอกชนมาเริ่มลงทุนตามกฎหมายนี้อย่างเร็วก็ปลายปีนี้
...ด้าน จักรกฤศฏิ์ พาราพันธกุล ว่าที่อธิบดีกรมธนารักษ์คนใหม่ มีภารกิจสำคัญทำราคาประเมินที่ดินรายแปลงให้ครบ 32 ล้านแปลง ให้เสร็จภายใน 1 ปี เพื่อให้ทันรองรับกฎหมายเก็บภาษีที่ดินและสิ่งปลูกสร้างจะออกมาบังคับใช้ นอกจากนี้ยังต้องเดินหน้าพัฒนาที่ราชพัสดุเพิ่มรายได้ให้กับประเทศให้สมกับที่ราชพัสดุทั่วประเทศถึง 12 ล้านไร่